གསུམ་ལྡན་དུ་གྱུར། དེ་ནས་སྤྱི་བོའི་བྱང་སེམས་དབུ་མར་བརྒྱུད་དེ་མགྲིན་པར་བབས་མགྲིན་པར་ཉི་མ་སྟོང་ལས་ལྷག་པའི་གཟི་ལྟར་འོད་ཁ་དོག་དམར་པོས་གང་བར་གྱུར། སྙིང་གར་སླེབས་བདག་རྒྱུད་སྐུ་ལྔར་བསྒྱུར་བའི་རྟགས་སུ་སྙིང་གར་འོད་ཁ་དོག་ལྔར་འབར་བས་གང་བར་གྱུར། དེ་ནས་ལྟེ་བ་ནས་བརྒྱུད་ཡུམ་མཁར་བབས་ཏེ་གནས་པས་གཡས་གཟུང་བའི་རྟོག་པ་དང་རླུང་དང་བྱང་སེམས་ཀྱི་རྦ་རླབས་རེངས་ཤིང་ཉམས། རྩ་རོ་མ་དབང་དུ་འདུ་རླུང་ཕྱིར་ལྡང་ལ་དབང་ཐོབ། རྣམ་པར་ཐར་པའི་སྒོ་སྟོང་པ་ཉིད་ཀྱི་འོད་གསལ་མངོན་དུ་བྱས་པར་བྱེད་པའོ། །དེ་བཞིན་གཡོན་རྐྱང་མ་ལ་བྱས་པས། གཡོན་འཛིན་པའི་རྦ་རླབས་རེངས་ཤིང་ཉམས། རྐྱང་མ་དབང་དུ་འདུ། རླུང་ནང་འཇུག་ལ་དབང་ཐོབ་རྣམ་པར་ཐར་པའི་སྒོ་མཚན་མ་མེད་པའི་འོད་གསལ་མངོན་དུ་གྱུར་པར་བྱེད་པའོ། །དེ་བཞིན་དབུ་མ་ལའང་བྱས་པས། རྦ་རླབས་གསུམ་རེངས་ཤིང་ཉམས། རྩ་གསུམ་དབང་དུ་འདུ། ལྡང་འཇུག་གནས་གསུམ་ལ་དབང་ཐོབ། འབྲས་བུ་སྨོན་པ་མེད་པའི་འོད་གསལ་མངོན་དུ་གྱུར་པས་འབྲས་བུ་སྐུ་གསུམ་ཐོབ་པའོ། །གཉིས་པ་ཤེས་རབ་ཡུམ་གྱི་རྒྱུད་དག་ཚུལ་ཡང་སྔར་ལྟར། མགྲིན་པའི་ཁམས་དཀར་དམར་རོ་རྐྱང་གཉིས་ནས་ཡར་བརྒྱུད་རྣ་བའི་རྩར་ཞུགས་ཏེ་འོད་ཟེར་སྤྲོ་བ་དང་སྤྱི་བོ་རུ་ཚུར་བསྡུ་བ་ཉིད་མེད་པ་ཙམ་མ་གཏོགས་གཞན་ཐམས་ཅད་ཐབས་ཡབ་ཀྱི་རྒྱུད་དག་པའི་སྐབས་དང་འདྲ་བས་ཤེས་རབ་ཀྱི་རྒྱུད་དག་པ་ལའང་གསུམ་ཡོད་པ་ཡིན་ནོ། །གསུམ་པ་ཐབས་ཤེས་གཉིས་ཀའི་རྒྱུད་དག་པར་བྱ་བ་ནི། ཡབ་ཡུམ་སོ་སོའི་དྭངས་མ་འོད་ཟེར་གྱི་ཕུང་པོར་འབར་བ་ཉིད་ལུགས་ལྡོག་ཏུ་རྩ་དབུ་མའི་ལམ་བརྒྱུད་དེ་ཡབ་ཡུམ་རང་རང་གི་གཙུག་ཏོར་མཆོག་ཏུ་ཐིམ་པ་སྟེ། གཉིས་ཀ་ཡང་སྐུ་ལྔ་ལྷུན་གྱིས་གྲུབ་པར་དྲན་ཙམ་བྱས་ཏེ་རྣམ་ཐར་སྒོ་གསུམ་གྱི་ལྟ་བའི་ཉམས་གང་སྐྱེས་བྱུང་རྒྱལ་དུ་བསྐྱང་ངོ་། །གཉིས་པ་དབང་བཞི་པའི་ལྟ་བ་ནི། གཏེར་གཞུང་ལས། ལྟ་བ་ཆོས་རྣམས་རྣམ་དག་ནི༔མས་བརྟན་སོགས་ཀྱི་དོན་ནི། ཆོས་རྣམས་ཐམས་ཅད་ཤིན་ཏུ་རྣམ་པར་དག་པའི་དེ་ཁོ་ན་ཉིད་མས་བརྟན་གྱི་དགའ་བ་བཞི་ལ་སྦྱངས་པས། རིམ་པར་ལུས་དང་། ངག་དང་། སེམས་དང་། ལུས་སེམས་གཉིས་ཀ་སྟེ་སྒོ་གསུམ་ཆ་མཉམ་དང་བཅས་པ་ལ་ཕན་འདོགས་པའི་རླུང་ཁམས་ཀྱི་ཡོན་ཏན་རང་ལ་རང་ཆས་སུ་གནས་པ་ཉིད་མངོན་དུ་གྱུར་ཏེ། རྒྱུ་མཐུན་གྱི་འབྲས་བུ་ནི། སྐྲ་དཀར་འཇོམས་པ་དང་། འགྲོ་བ་ཀུན་གྱི་སྙིང་དུ་སྡུག་ཅིང་ཡིད་དུ་འོང་བར་འགྱུར་བ་དང་། རྣམ་སྨིན་གྱི་འབྲས་བུ་རྟོགས་པའི་སྟོབས་འཕེལ་ནས་མངོན་པར་ཤེས་པ་ཅུང་ཟད་འཆར། སྐྱེས་བུ་བྱེད་འབྲས་ནི་ཁམས་རྣམ་པར་འཕེལ་ཞིང་། འཇིག་རྟེན་ཁམས་ཀྱི་རོ་ཐམས་ཅད་ལ་ལོངས་སྤྱོད་ནུས། དྲི་མེད་དམ་བྲལ་བའི་འབྲས་བུ་འཆི་མེད་འགྲུབ་ཅིང་། རྫུ་འཕྲུལ་འགྲུབ་པའོ། །དེ་དག་གི་སྐབས་སུ་བདེ་སྟོང་གི་ཏིང་འཛིན་ཡང་། རིམ་བཞིན་ཆུང་འབྲིང་ཆེན་པོ་ཤིན་ཏུ་ཆེན་པོ་རྣམས་འགྲུབ་པར་འགྱུར་རོ། །གསུམ་པ་དབང་བཞི་པའི་གྲུབ་མཐའ་ནི། གཏེར་གཞུང་ལས། གྲུབ་མཐའ་བདེ་སྟོང་རྒྱ་ཆེན་ནི་སོགས་ཀྱི་དོན་ནི། བདེ་སྟོང་རྒྱ་ཆེན་ཞེས་རང་གནས་ཀྱི་ལྟ་བ་ཤིན་ཏུ་རྣམ་པར་དག་པའི་ཆོས་ཉིད་ཉམས་སུ་མྱོང་ཞིང་མངོན་དུ་གྱུར་པས་འཇིག་རྟེན་ལས་འདས་པའི་གྲུབ་མཐའ་བདེ་སྟོང་རྒྱ་ཆེན་པོ་རང་སྐལ་གྱི་རྒྱུན་མཐའི་ཆ་གསུམ་པ་ས་བཅུ་གསུམ་པར་ཆ་གཉིས་སུ་ཕྱེས་པའི་ཆ་སྔ་མ་ལ་འཁོར་འདས་ཐམས་ཅད་བདེ་སྟོང་གཅིག་གི་ངང་ངམ་རང་བཞིན་དུ་རྟོགས་ཏེ་བླང་དོར་སྤང་ཐོབ་མེད་པ་སློབ་པའི་ཟུང་འཇུག་མཐར་ཐུག་མངོན་དུ་བྱས་ཏེ་དེའི་སྐད་ཅིག་གཉིས་པར་ས་ཕྱི་མར་མི་སློབ་ཟུང་འཇུག་གི་སས་བསྡུས་པ་ལྷུན་གྲུབ་ཀྱི་རིག་འཛིན་མངོན་དུ་བྱེད་པའོ། །བཞི་པ་དབང་བཞི་པའི་འདའ་ཁ་མ་ནི། གཏེར་གཞུང་ལས། འདའ་ཁ་ཕྱག་རྒྱ་ཆེན་པོ་ནི། དོན་ལ་མེད་ཀྱང་སོགས་ཀྱི་དོན་ནི་གསང་ཆེན་ཕྱག་རྒྱ་ཆེན་པོ་ཞེས་བྱ་བ། དམ་པའི་དོན་དུ་སྦྱང་བ་དང་། གོམས་པ་དང་། ལམ་ལ་སྦྱང་དུ་མེད་པར་རྟོགས་ཏེ། ཐ་སྙད་དུ་སྦྱངས་གོམས་ལས་ལ་སྦྱར་བར་བྱ་སྟེ། འདིར་ཡང་སྦྱང་བ་ནི་ཞག་ཉེར་གཅིག་བར་དུ་ཉིན་དང་པོར་རླུང་ཁུག་བཅུ་བདུན་ནས་ཉིན་རེ་བཞིན་རླུང་ཁུགས་རེ་སྤར་བས་ཉིན་ཐ་མ་ལ་སྲོག་རྩོལ་གྱི་རླུང་ཁུག་པ་སོ་བདུན་དུ་འགྱུར་རོ། །ཡང་ཉིན་རེ་བཞིན་རླུང་རེ་འབྲི་བས་ཞག་ཉེར་གཅིག་ན་སྔར་གྱི་ཚད་དུ་འགྱུར་ཏེ། དེ་ལྟར་ཞག་བཞི་བཅུ་རྩ་གཉིས་ལ་རླུང་སྦྱངས་པས་རྒྱུ་བ་གསལ་བ་ནི་འབྱུང་བཞིའི་རླུང་གི་ཁ་དོག་དབྱིབས་རིང་ཐུང་གི་ཚད་རྣམས་མིག་ལ་གསལ་བ་དང་། རྣམ་པར་ངེས་པར་འབྱུང་བ་ནི་གཡས་གཡོན་ནས་རླུང་སྤོ་བ་དང་སྒོ་གཞན་ནས་གཏོང་བཟློག་བྱ་ནུས་པར་འགྱུར་བ་ཡིན་ནོ། །དེ་ལྟར་རླུང་ལ་སྦྱངས་པས་ཚེ་འདིར་ནད་ཞི་ཞིང་ཚེ་རིང་བ་དང་། འཆི་ཁར་འཕོ་བ་ཐེབས་པའི་ཐབས་མཆོག་ཡིན་པར་གསུངས་སོ། །གོམས་པ་ནི་ཧིཀ་ཉི་ཤུས་རྣམ་ཤེས་ཐིག་ལེའི་རྣམ་པ་སོགས་ཡར་དྲངས་པ་དང་ཀ་ཧིཀ་ཉི་ཤུས་མར་བབས་ཏེ། ཡར་འདྲེན་མར་འབེབས་སྤེལ་མ་དག་གིས་སྦྱོར་བའི་སྒྲ་ལ་གོམས་པར་བྱ་བ་དང་། རྩ་གནས་ཀྱི་ཡི་གེ་གསལ་བས་ཡི་གེ་ལ་གོམས་པར་བྱ་བ་སྟེ། ཕྱི་མ་ཡི་གེ་ལ་གོམས་པ་ལ་གཉིས་ལས། ཕྱིའི་ཡི་གེ་ལ་གོམས་པ་ནི་སྒོ་རྣམས་དགག་པའི་ཡི་གེ་གསལ་བ་ཡིན། དེའང་བཤང་ལམ་དུ་སྨྲཾཡུ་རྣམས་དཀར་པོ་གྱེན་བལྟ་དང་། གཅི་ལམ་དུ་ཀྵྨཾརཡུ་སེར་པོ་གྱེན་བལྟ་དང་། ལྟེ་བར་ཀྵུཾ་དམར་པོ། ལྕེ་ཆུང་རྩ་བར་སུཾ་སྔོན་པོ། མིག་གཉིས་སུ་ཧཱུྃ་སྔོན་རེ་རེ། རྣ་བ་གཉིས་སུ་ཡུཾ་དམར་པོ་རེ་རེ་མཛོད་སྤུར་སྨྲཾ་སེར་པོ་མགོ་ཐུར་བལྟ་དང་། ཚངས་བུག་ཏུ་ཧྨཾརཡུ་མགོ་ཐུར་བསྟན་རྣམས་ཀྱིས་བཅད་པར་བསྒོམ། ནང་གི་ཡི་གེ་ལ་གོམས་པ་ནི། ཁྱད་པར་རོ་རྐྱང་གཉིས་སུ་ཧ་ཀྵ་སྤང་བའི་གསལ་བྱེད་སོ་གཉིས་ཀྱི་ཡིག་འབྲུ་ཟུང་རེའི་བར་དུ་དབྱངས་ཡིག་བཅུ་དྲུག་གི་ཡིག་འབྲུ་རེ་རེ་སྤེལ་ཏེ་གསལ་ལོ། །དེས་གཟུང་འཛིན་གྱི་རྟོག་པའི་སྒོ་འགག་པའི་དགོས་པ་ཡོད། དབུ་མའི་རྩ་འཁོར་བཞིར་སྔར་དབང་གསུམ་པའི་ལམ་དུ་བསྟན་པ་བཞིན་ལྟེ་སྙིང་མགྲིན་པ་སྤྱི་བོ་རྣམས་སུ་རྩ་ཡིག་རྣམས་གསལ་ནས་དེ་ལ་ཡང་ཡང་གོམས་པར་བྱ་བ་དག་ཡིན་ནོ། །དེ་ལྟར་ན་སྒྲ་དང་ཡི་གེ་ལ་གོམས་པ་གཉིས་སོ། །ལས་ལ་སྦྱར་བ་ལའང། བདེ་འགྲོ་ལ་སྦྱར་བ་དང་། མཁའ་སྤྱོད། ས་སྤྱོད་སོགས་ཀྱི་གྲོང་གཞན་ལ་སྦྱར་བ་དང་། གླིང་དང་སྐྱེ་གནས་ལ་སྦྱར་བ་དང་། ལམ་ཕྱག་རྒྱ་ཆེན་པོ་ལ་སྦྱར་བ་སྟེ། བཞི་ལས་སྔ་མ་གསུམ་དབང་སྔ་མ་གསུམ་དང་ཡང་ཐུན་མོང་བ་ཡིན་པས་ཧིཀ་ཉི་ཤུ་རྩ་གཅིག་གིས་ཚངས་བུག་གི་སྒོ་བསལ་ཏེ་འཕོ་བ་དེ་ཡིན་ཞིང་། བཞི་པ་རང་གི་ཐུན་མོང་མ་ཡིན་པ་ནི་འདི་ཉིད་ཡིན་ཏེ། དེ་ལ་ཚེ་འདིར་གྲུབ་མཐའ་མ་སྙོགས་པར་འཆི་ན་དེའི་དུས་སུ་ལུས་གནད་སྐྱིལ་ཀྲུང་ལེགས་པར་བཅོས་ཏེ། ལུས་ཀྱི་བུ་ག་རྣམས་ཐུན་མོང་མ་ཡིན་པའི་ཡི་གེས་སྔར་ལྟར་བཀག་ནས་སྲོག་རྩོལ་འབྱུང་འཇུག་གི་དུས་སུ་རྩ་གནས་ཀྱི་ཡི་གེ་རྣམས་དབུ་མར་བློ་རྩེ་གཅིག་པས་བཅུག་སྟེ་དམིགས་པ་ཟིན་ན་འཆི་ཁ་རང་གི་ངང་གིས་རླུང་དབུ་མར་ཞུགས་པ་དང་། རྣལ་འབྱོར་པས་དེ་ལྟར་བསྒོམས་པས་སྲོག་རྩོལ་གྱི་རླུང་མཐའ་དག་དབུ་མར་ཟད་དེ་ཐིམ་ནས་ཕྱག་རྒྱ་ཆེན་པོ་བདེ་སྟོང་ཤིན་ཏུ་རྣམ་པར་དག་པའི་དེ་ཁོ་ན་ཉིད་རྟོགས་ཏེ་སྔར་གྱི་ཉམས་མྱོང་དང་འདྲེས་པའི་ཚུལ་གྱིས་གྲུབ་མཐའ་སྙོགས་ཏེ་ལྷུན་གྱིས་གྲུབ་པའི་རིག་པ་འཛིན་པར་འགྱུར་རོ། །ལྔ་པ་དབང་བཞི་པའི་འབྲས་བུ་ནི། གཏེར་གཞུང་ལས། འབྲས་བུ་ངོ་བོ་ཉིད་སྐུ་ནི། ཡེ་ནས་ཡིན་པའི་ཚུལ་རྟོགས་ནས༔སོགས་ཀྱི་དོན་ནི། འབྲས་བུ་ངོ་བོ་ཉིད་སྐུ་རང་བཞིན་ལྷུན་གྲུབ་ཅེས། དུས་གསུམ་གྱི་རྒྱལ་བ་ཐམས་ཅད་ཀྱི་ཡེ་ཤེས་ཀྱི་རྣམ་བཞག་ཇི་སྙེད་པ་ཐམས་ཅད་ཀྱང་། དབྱིངས་ངོ་བོ་ཉིད་སྐུ་འདི་ཉིད་ལ་མ་བརྟེན་པ་ནི་གང་ཡང་མེད་ལ། དེ་ལྟར་ན་འདི་ནི་ཆོས་ཐམས་ཅད་ཀྱི་དེ་བཞིན་ཉིད་དང་རོ་གཅིག་པའི་རྒྱུ་མཚན་གྱིས། དངོས་པོའི་ཆོས་ཀྱི་གནས་ལུགས་དོན་དམ་པའི་བདེན་པ་ཡང་ཡིན་པའི་ཚུལ་རྣམས་རྟོགས་པར་བྱས་ནས། དཀྱིལ་འཁོར་བཞི་ལས་སྙིང་པོ་རླུང་གི་དཀྱིལ་འཁོར་སྦྱོང་བའི་ལམ་དུ་བསྟན་པ་རྡོ་རྗེ་རྦ་རླབས་ཀྱི་ལམ་འདི་ཉིད་བསྒོམ་པས་རླུང་གི་འགྲོས་ཐིམ་ཡེ་རླུང་དབྱིངས་སུ་དེངས་པས་མི་ཤིགས་རྡོ་རྗེའི་རླུང་གི་ལམ་ཡང་དག་སྣང་གསུམ་གྱི་བག་ཆགས་སམ། སྒོ་གསུམ་ཆ་མཉམ་གྱི་སྒྲིབ་པ་མ་ལུས་པ་བྱང་ནས་མཐར་ཐུག་གི་འབྲས་བུ་ངོ་བོ་ཉིད་སྐུ་རང་བཞིན་ལྷུན་གྲུབ་ཉིད་མངོན་དུ་བྱེད་པར་འགྱུར་བ་ཡིན་ནོ། །གསུམ་པ་མཇུག་དོན་བསྡུ་བ་ནི། གཏེར་གཞུང་ལས། དེ་ལྟར་བླ་མེད་གསང་ཆེན་ལམ༔ཚུལ་བཞིན་ཉམས་སུ་ལེན་པའི་ཚེ༔སོགས་ཀྱི་དོན་ནི། དེ་ལྟ་བུའི་དབང་བཞི་དེ་དག་གང་ཟག་གཅིག་གིས་ཉམས་སུ་ལེན་པ་ནའང་། གང་ཟག་གི་དབང་པོའི་བྱེ་བྲག་གིས་དབང་སྔ་མ་སྔ་མའི་ལམ་དེ་མཐར་ཕྱིན་ནས་ཕྱི་མ་ཕྱི་མ་ལ་རིམ་བཞིན་འཇུག་པའང་ཡོད་ལ་སྔ་མར་བརྟན་པ་ཅི་རིགས་ཐོབ་ནས་ཕྱི་མ་དག་ལ་འཇུག་པའང་ཡོད། སྔ་མ་དག་ལ་ངེས་པ་འདྲོང་ཙམ་རེ་བྱས་ཏེ་ཕྱི་མ་ཕྱི་མར་འཇུག་པའི་གང་ཟག་ཀྱང་ཡོད་མོད། འོན་ཀྱང་སྔ་མ་བོར་ནས་ཕྱི་མར་འཇུག་པ་ནི་མེད་དེ་རྩིག་རྨང་མ་བཏང་བའི་ཐོག་ཁང་མི་འབྱུང་བ་བཞིན་ཡིན་པའི་ཕྱིར་རོ། །རང་གི་རྒྱུད་ཚོད་དང་འབྲེལ་བའི་དབང་བཞིའི་ལམ་གང་ཡིན་དེ་ཉམས་སུ་ལེན་པའི་ཚེ་ནའང་མཉམ་བཞག་གི་དམ་ཚིག་ཏུ་དབང་རང་རང་གི་ལམ་དེ་རྩེ་གཅིག་ཏུ་ཉམས་སུ་ལེན་པ་དང་། རྗེས་སྤྱོད་ཀྱི་དམ་ཚིག་ཏུ་དབང་རང་རང་གི་ལྟ་བ་སྐྱོང་བ་དང་། གཞན་ཡང་བཟའ་བ་དང་། བསྲུང་བ་དང་མི་འབྲལ་བའི་དམ་ཚིག་རྣམས་ཀྱང་ཅི་རིགས་པར་ཉམས་སུ་བླངས་ཏེ་བསྲུངས་ཤིང་གལ་ཏེ་དམ་ཚིག་ཉམས་ནའང་མཁའ་འགྲོ་ལྔ་ལ་བརྟེན་ཏེ་གསོ་བ་དང་། དེའང་རྡོ་རྗེ་མཁའ་འགྲོ་ནི་བླ་མ་དང་། ཡེ་ཤེས་མཁའ་འགྲོ་ལོངས་སྐུ་མ་མོ་མཁའ་འགྲོ་ནི་སྤྲུལ་སྐུ། ཤ་ཟ་མཁའ་འགྲོ་ནི་དུར་ཁྲོད་ཀྱི་བདག་པོ་ལ་སོགས་པ་དང་། དམ་ཚིག་མཁའ་འགྲོ་ནི་རྡོ་རྗེའི་སྤུན་གྲོགས་སོ། །དེ་ལྟ་བུའི་མཁའ་འགྲོ་ལྔ་ལ་ཚོགས་ཀྱི་འཁོར་ལོ་ལ་སོགས་པའི་སྒོ་ནས་ཉམས་པ་སྐོང་བའོ། །དེ་ལྟར་དབང་བཞིའི་ལམ་བསྐྱེད་རྫོགས་ཡན་ལག་དང་བཅས་པ་ཉམས་སུ་བླངས་ནས་གནས་སྐབས་ཀྱི་འབྲས་བུ་རིག་འཛིན་བཞི་དང་། མཐར་ཐུག་གི་འབྲས་བུ་སྐུ་ལྔ་ཡོངས་རྫོགས་རྡོ་རྗེ་འཆང་གི་གོ་འཕང་མངོན་དུ་བྱེད་པ་ཡིན་པས། སྐལ་ལྡན་རྣམས་ཀྱིས་ཉིན་མཚན་ཐམས་ཅད་དུ་གཡེལ་བ་མེད་པར་འདི་ཁོ་ན་ལ་ཉམས་ལེན་བྱ་བར་རིགས་སོ། །རྩ་བའི་ས་བཅད་གསུམ་པ་མཇུག་གི་དོན་ལ་མཛད་པོ་གང་གིས་མཛད་ཚུལ་དང་། གཏེར་དུ་རྒྱས་བསྡམ་ཚུལ་དང་། གཏེར་ནས་སྤྱན་དྲངས་ཚུལ་དང་གསུམ་མོ། །དང་པོ་གཏེར་གཞུང་ལས། རྒྱ་གར་མཁས་པ་པདྨ་ངས༔སོགས་ཀྱི་དོན་ནི། ཨོ་རྒྱན་གྱི་མཁན་པོ་མཁས་པ་ཆེན་པོ་པདྨ་སཾ་བྷ་ཝས་དྲི་མེད་རྒྱལ་པོ་བཤགས་པའི་རྒྱུད་དང་། དཔལ་ཧེ་རུ་ཀ་ཀལ་པོ་དང་། མ་མོའི་ལམ་རྒྱུད་ལུང་ལ་སོགས་པའི་སྔ་འགྱུར་རྒྱུད་སྡེ་རྒྱ་མཚོའི་སྙིང་པོའི་བཅུད་རྣམས་ཕྱོགས་གཅིག་ཏུ་དྲིལ་བ་སྙིགས་དུས་ཚེ་ཐུང་གཅིག་ཏུ་ཟུང་འཇུག་རྡོ་རྗེ་འཆང་གི་གོ་སར་བདེ་མྱུར་དུ་བགྲོད་པའི་ཉེ་ལམ་ཆེན་པོ་ཟབ་ལམ་གསང་བ་སྙིང་ཐིག་ལས། ཐབས་ལམ་དབང་བཞིའི་རིམ་པ་གསང་ཆེན་ཀུན་འདུས་ཞེས་པ་འདི་ཉིད་སྐུ་དངོས་ཀྱིས་གདུལ་བྱ་དང་། ཕྱི་རབས་འབྱུང་འགྱུར་སྐལ་ལྡན་གྱི་གདུལ་བྱ་རྣམས་ལ་བྱིན་རླབས་དང་དངོས་གྲུབ་མྱུར་དུ་འབྱུང་བའི་དོན་གྱི་ཕྱིར་དུ་ཚིག་ཏུ་བཀོད་དེ་མཛད་པའོ། །གཉིས་པ་གཏེར་དུ་རྒྱས་བསྡམ་ཚུལ་ནི། གཏེར་གཞུང་ལས། ལན་གཅིག་རིན་ཆེན་གཏེར་དུ་སྦོས༔སོགས་རྐང་བ་བཞིས་བསྟན་ཏེ། དེ་ལྟ་བུའི་གདམ་པ་འདི་ཉིད་རྒྱུད་སྡེ་རབ་འབྱམས་ལ་མཁྱེན་པའི་ཀློང་རྡོལ་བ་དངོས་གྲུབ་བརྙེས་པའི་སྐྱེས་མཆོག་ཆེན་པོ་ལོ་ཆེན་རིན་པོ་ཆེ་བཻ་རོས་འབྲི་གཞི་ངོ་མཚར་བའི་བཀོད་པ་དུ་མས་ཁྱད་འཕགས་ཅན་ལ་བཀོད་ནས་སློབ་དཔོན་ཆེན་པོ་གུ་རུས་རབ་ཏུ་གནས་ཤིང་མཐོང་བས་གྲོལ་ངེས་པའི་བདེན་པ་ཅན་དུ་བྱིན་རླབས་མཛད་པ་ཉིད་མ་འོངས་ཕྱི་མ་སྔགས་བསྟན་གཏེར་གྱིས་གསོ་བའི་དུས་སུ། རྡོ་རྗེ་བདུད་འཇོམས་ཀྱི་སྐུ་སྤྲུལ་རྡོ་རྗེ་ཕག་མོའི་གསུང་སྤྲུལ་གུ་རུ་པདྨའི་ཐུགས་ཡེ་ཤེས་ཀྱི་རོལ་གར་ལས་བྱུང་བའི་སྐྱེས་བུ་ཆེན་པོ་རིག་སྔགས་གྲུབ་པའི་ཡེ་ཤེས་སྒྱུ་མའི་བརྟུལ་ཞུགས་ཅན་གྱི་སྤྱོད་ཡུལ་དུ་སྨོན་ལམ་དབང་བསྐུར་གཏད་རྒྱ་ལུང་བསྟན་ཡོངས་སུ་རྫོགས་པར་མཛད་ནས་ཆོས་དང་རིག་འཛིན་གྱི་གང་ཟག་དང་བཅས་པས་འགྲོ་དོན་རླབས་ཆེན་འགྲུབ་པའི་ཐུགས་བསྐྱེད་སྨོན་པའི་མཚམས་སྦྱོར་དང་འབྲེལ་ཏེ་དམ་ཆོས་མི་ནུབ་པ་དང་། གདམས་ངག་མི་འཕྱུག་པ་དང་། བྱིན་རླབས་མི་ཡལ་བ་བརྒྱུད་ཐག་ཉེ་བ་སྟེ། དགོས་དབང་དུ་མར་དགོངས་ཏེ། རིན་པོ་ཆེའི་གཏེར་དུ་རྒྱས་བཏབ་སྟེ་གཏེར་སྦེད་མཛད་པའོ། །གསུམ་པ་གཏེར་ནས་སྤྱན་དྲངས་ཚུལ་ནི། གཏེར་གཞུང་གི་མཇུག་གསལ་ལྟར། དུས་མཐར་གསང་སྔགས་ལ་མོས་པའི་སྐལ་བ་ཅན་སོགས་ནས། བདེ་ཆེན་པདྨའི་ཚལ་དུ་དག་པར་ཕབ་པའོ་ཞེས་པས་བསྟན་ཏོ། །ཨེ་མ་རྨད་བྱུང་གུ་རུའི་ཟབ་གཏེར་མ་དྲོས་པ། །གསང་སྔགས་ཆུ་བོ་བཞི་ཡི་འབྱུང་གནས་ཆེ། །རིག་འཛིན་ཀླུ་དབང་བྱེ་བས་རྩེ་དགའི་གནས། །སྐལ་ལྡན་འཛམ་གླིང་འགྲོ་བའི་དཔྱིད་དུ་ཤར། །འདིར་འབད་དགེ་བ་དཔྱིད་དུས་གཞོན་པ་ཁྱོད། །སྔ་འགྱུར་བསྟན་པའི་མྱུ་གུའི་ཚལ་སྤེལ་ཞིང་། ། མཆོག་ཐུན་དངོས་གྲུབ་དབྱར་གྱི་རྩེ་དགའ་མ། །འགྲོ་བའི་ཁམས་སུ་འདྲེན་ལ་མྱུར་ཆས་ཤོག། བདག་ཀྱང་དེང་ནས་ཚེ་རབས་རྣམ་ཀུན་ཏུ། །མགོན་ཁྱོད་བརྩེ་བའི་ཐུགས་ཀྱིས་རྗེས་བཟུང་སྟེ། །སྨིན་གྲོལ་གདམས་པའི་དགའ་སྟོན་ལ་སྤྱོད་ནས། །མགོན་ཁྱོད་ཇི་བཞིན་འགྲོ་བའི་དཔལ་ཐོབ་ཤོག། ཅེས་གུ་རུ་པདྨའི་ཟབ་གཏེར་ཞིང་སྣ་ནམ་ཆེན་པོའི་སྐྱེ་སྤྲུལ་རིག་འཛིན་ཆེན་པོ་གཏེར་ཆེན་ལས་རབ་གླིང་པས་གཏེར་ནས་སྤྱན་དྲངས་བའི་ཐབས་ལམ་དབང་བཞིའི་རིམ་པ་གསང་ཆེན་ཀུན་འདུས་ཀྱི་ཚིག་དོན་ཉུང་ངུའི་ངག་གིས་གསལ་བར་ཕྱེ་བའི་འགྲེལ་བཤད་བདུད་རྩིའི་རྒྱུན་བཟང་ཞེས་པ་འདིའང་། གཏེར་སྟོན་བླ་མ་རིན་པོ་ཆེའི་རིགས་སྲས་དམ་པ་སྤྲུལ་བའི་སྐུ་མཆོག་པདྨ་ཆོས་འཕེལ་རྒྱ་མཚོས་བསྐུལ་མ་མཛད་པ་དང་། གཞན་ཡང་གཏེར་སྟོན་དྲི་མེད་ཀྱི་རྒྱལ་སྲས་ཨ་པན་གྱིས་ཀྱང་ཉེར་བསྐུལ་མཛད་པའི་ངོར་གཏེར་ཆེན་རིན་པོ་ཆེའི་ཐུགས་རྗེས་དབུགས་འབྱིན་ཐོབ་པའི་སློབ་འབངས་ཐ་ཤལ། སྤྲུལ་མིང་པ་སྤྲང་སྨྱོན་ཚུལ་ཁྲིམས་བཟང་པོར་འབོད་པས་མྱུར་བར་བྲིས་པ་དགེ་ལེགས་འཕེལ། །། །